timothydillan/balinese-cpt-corpus huggingface dataset:
Gulai Ikan Patin inggih punika ajengan sane mawit saking be patin kasarengin antuk gulai kentel. Gulai ikan patin puniki ajengan khas masyarakat Pekanbaru, Riau. Ajengan puniki nganggen be patin sane kagetep gede-gede. Gulai be patin puniki becik yening jagi kaajeng ritatkala tengai, tur mawinan para tamiu seneng ngajeng gulai be patin puniki. Be patin medue manfaat inggih punika nuunang kolesterol sane ten becik dados mencegah utawi nuunang resiko keni jantung koroner.

Lelintihan
Ring sejarahnyane, gulai be patin (ajengan khas Melayu Riau) puniki rasanipun sampun akeh kecampur olih ajengan khas Tiongkok, Arab, tur India. Yening indayang saking aporsi gulai be patin, ngranayang iraga uning indik akulturasi budaya tur rasa. Be patin puniki idup ring tukad Indragiri, tukad Siak, tukad Kampar, tukad Rokan tur sampun biase kaolah olih masyarakat pesisi tukad punika.

Anak lingsir pidan, ngolah be patin nenten je state magoreng utawi mebakar, nanging sapunapi nganggen bumbu utawi basé sane jangkep tur genep. Budaya rempah-rempah puniki sampun wenten ritatkala para warga Tiongkok, tur Arab akeh madolan utawi singgah ring Riau.

Nika mawinan iraga uning indik bumbu-bumbu mawinan kabakta olih warga Tiongkok tur Arab. Nenten bumbu kemanten, pedagang punika ngicenin punapi tata cara ngaryanin, tata cara ngolah be patin puniki tur ajengan sane tiyosan sane sampun dados ciri khas masakan Riau.

Cara Ngaryanin
Puniki tata cara yening jagi ngaryanin gulai be patin ring genah soang-soang:
usap be anggen limo lan tasik, banggiang 30 menit.
Idupang kompor, banggiang minyak ngantos panes tur goreng bumbu halus. Yening sampun panes cenikang apinyane, masuk malih belimbing wuluh, sereh, asam kandir, don salam tur aduk.
Katambahang susu cair tur be patin, masak ngantos ngerodok.
Asukang tomat rikala sampun lebeng, banggiang tomatnyane ngantos layu.
Angkat tur genahang ring piring.

Pustaka

Sanganan tradisional Indonésia
Ayam Taliwang inggih punika ajengan pedes Indonésia marupa ayam mapanggang utawi magoréng pedes sané maasal saking Taliwang, Nusa Tenggara Kawan, Indonésia.

Lelintihan
Yadiastun Ayam Taliwang koné dados ajengan sané kasenengin olih para praratu saking Wong Sasak, Abdul Hamid mingakuin sampun ngenalang ajengan punika ring warsa 1970. Parinamané koné kaambil saking Lingkungan Karang Taliwang ring Mataram, ibu kota saking Nusa Tenggara Kawan.

Maratengan
Ayam Taliwang kakaryanin saking getepan ayam miwah karesikin sadurung kapanggang. Sesampun kapanggang atengah lebeng, kepesuang saking panggangan miwah kagetok antuk ulu. Selanturné keencebang ring lengis goréng; sesampun makudang detik ring minyak, kaencebang ring sambel kesuna, tabia, miwah sere. Selanturné kagoréng utawi kapanggang manutin sané mabesen.

Panyajian
Ayam Taliwang cingakan ipun sekadi bé siap mapanggang utawi magoréng, antuk kaolés-olésin sambel. Rasané manis miwah pedes, taler marasa madaging sere sané kuat. Ketah kasajiang sinarengan jangan pelecing,) beberuk sané kadagingin sambel.

Variasi
Rasa Taliwang sampun kaanggén antuk rasa mie instan.

Pustaka
Catetan

Bibliograpi
Gohu ikan (yén basa Baliné "Gohu ulam") inggih punika ajengan khas Ternate sané malakar saking ulam Tuna utawi Cakalang matah sané taler kasengguh dados Sashimi Ternate utawi Ceviche Ternate olih makudang jadma. Soroh ajengan puniki ring para wong Ternate miwah antuk para wisatawan sané rauh nuju Ternate orana "Gohu Ikan", madaging nilai kabecikan ring indik kesehatan. Kanikayang indik krana lakaran utama saking ajengan Gohu Ikan punika ulam segara sané kantun seger. Ulam segara sané ketah kaanggén inggih punika ulan Tuna miwah Cakalang. Kaanggit saking situs wéb dokter sehat, makakalih soroh ulam puniki madaging nutrisi sané akéh tur nyéhatang, punika madué protéin tegeh tur madaging asem muluk omega-3 sané mawiguna antuk raga sané ngajeng, kautama ngajaga stamina, mangindarin kanker, ngajaga kasehatan panyingakan, détoksifikasi, ngajaga kasehatan jantung miwah ngajaga kasehatan otak." Cara maratengan Gohu ikan antuk cara ulam Tuna utawi Cakalang, uyah, limo miwah kemangi sané matah kacampuh. Lantas kacampuh sareng kesuna miwah tabia sané sampun karatengin. Gohu ikan prasida kaajeng sinarengan Papéda, Kasbi miwah Huda.

Lelintihan
Sacara umum soroh kuliner ring Ternate kawarnain utawi kapingaruhin olih kalih wawengkon sané manampekan, punika Maluku miwah Sulawesi Kalér. Sekadi paindikan ring basa kasawaian jadma Ternate sané prasids kacunduk ring makudang wawengkon Sulawesi Kalér miwah sajebag Wawengkon Maluku, sekadi indikné taler ajengan saking wawengkon puniki sané madué citarasa khas saking Maluku miwah atenga saking Sulawesi Kalér.
Sekadi sané kaanggit saking situs punika Kamera Budaya, nganikayang paindikan punika prasida memargi, yén éling aecara géograpis genah Ternate magenah nampek sareng Propinsi Sulawesi Kalér sané kantun dados masikian wawengkon sareng Propinsi Maluku Kalér. Prasida kanikayang pinaka akéh soroh ajengan tradisional sané prasida kacunduk ring Ternate, yadiastun kawarnain utawi kapingaruhin olih citarasa saking Sulawesi Kalér miwah Maluku Kalér.
Siosan punika, soroh ajengan sané kacunduk ring Ternate makasami kakait sareng ulam segara. Krana, Ternate dados kapuloan sané alir, sané kabelasang saking Propinsi Maluku Kalér, sakéwanten kantun dados pahan saking Prooinsi Maluku Kalér. Siosan taler, soroh pakaryan panjak ring Ternate makéhan makarya dados bendéga, yadiastun wénten taker sané matani. Iriki taler ngambarang ajengan sapa rahina panjak Ternate setata malakar saking ulam segara.
Gohu ikan dados ajengan rakyat utawi ajengan sané ketah kacunduk ring umah-umah panjak irika. Khususné, ipun sané magenah ring pasisi, krana sané ketah ngajeng ajengan tradisional matah puniki nénten liyanan para bendégané.

Pustaka
Tribhuwana Wijayatunggadewi utawi Dyah Gitarja inggih punika Ratu saking Karajaan Majapahit. Ida mamerintan Majapahit ring warsa 1328–1351. Ring prasasti Singasari (1351) kauningin gelar khabisekanyane wantah Sri Tribhuwana Wijayatunggadewi Maharajasa Jayawisnuwardhani.

Tribhuwana Wijayatunggadewi Inggih punika putri saking Raden Wijaya lan Gayatri. Ida madue rai mawasta Dyah Wiyat dan raka tiri mawasta Jayanaga. Ring masa pamerintahan Jayanagara (1309–1328) ia kaangkat dados panguasa ring Jiwana magelar Bhre Kahuripan.

Pustaka

Slamet Muljana. 2005. Menuju Puncak Kemegahan (terbitan ulang 1965). Yogyakarta: LKIS
Slamet Muljana. 1979. Nagarakretagama dan Tafsir Sejarahnya. Jakarta: Bhratara
Nh. Dini inggih punika anak isteri sané embas saking pawiwahan RM. Saljowidjojo, silih tunggil pakarya ring Perusahaan Jawatan Kereta Api miwah Kusaminah. Dané pianak pinih alit saking lima okannyanė. Rahina wanti warsa kalaksanayang nyabran petang warsa. Marga saking kulawarga Nh.Dini kantun saking Bugis.

Dini meled nulis saking kelas 3 SD. Buku palajahan akéh madaging suratan pinaka wirasa saking kayun dané. Biang Dini, makarya dados buruh batik sasampun rabinnyané lėmpas. Biangnyané taler maca kakawian Panji Wulung, Panjebar Semangat, tembang-tembang Jawa nganggé aksara Jawa miwah sané lianan . Sakantun alit sampun ketah nyurat nanging Nh.Dini nénten mikayunang dados pangawi. Dané macita-cita dados sopir lokomotif utawi masinis. Nanging, dané nénten ngawujudang nika sawiréh nénten polih sekolah masinis keréta api

Panguntat dané dados pangawi, mawinan seneng nyurat carita, ngwacén taler jagi nguningayang kaweruhan. Dané nyurat carita saking SMP. Dugas punika, Dini sampun ngranjing ka mading sekolah antuk sajak miwah cerita pendék. Nh.Dini taler nyurat sajak miwah prosa tur ngwacén praragan ring RRI Semarang ri kala mayusa 15 tiban. Saking punika, dané teleb ngaryanin sajak ka siaran nasional ring RRI Semarang malarapan acara Tunas Mekar . Dini taler nyurat Majalah KISAH, miwah SIASAT. Cerpén kapertamané mamurda Pendurhaka, taler ngamolihang kritis positif saking H.B. Jassin ring warsa 1951.

Pustaka
Najwa Shihab, S.H., LL.M. embas nemoning petekan masehi 16 September warsa 1977, Najwa Shihab inggih punika presenter, jurnalis, aktris, feminis, lan aktivis ring Indonesia. Dane kaloktah ring indonesia santukan kawentenan acara sane dane druweang inggih punika Mata Najwa. Najwa Shihab pinaka okan sane kaping kalih bapak Quraish Shihab, sane pinaka Menteri Agama Indonesia daweg Kabinet Pembangunan VII, taler maka keponakan saking politikus Alwi Shihab. Ibu Najwa Shihab pinaka istrin saking bapak Ibrahim S. Assegaf lan sampun ngamargiang acara pawiwahan ring warsa 1997, lan makakalih sampun maduwe putra asiki.

Karier
Karier ibu Najwa Shihab kakawitin saking pinaka wartawan magang ring RCTI, ring warsa 2000 dane magabung sareng MetroTV santukan kawentenan Metro TV sida ngadukung kasenengan dane ring jurnalisme. Saking manados reporter ring Metro TV, selanturnyane dane kaangkat manados anchor ring makudang-kudang program berita prime time minakadii Metro Hari Ini lan Suara Anda, sadurung dane maduwe acara program gelar wicara antuk pareragan sane kawastanin Mata Najwa ring warsa 2009.

Duk sasih Agustus warsa 2017, ring episode "Catatan tanpa Titik", dane resmi mundur saking Metro TV. Nemoning petekan masehi 10 Januari warsa 2018, Najwa Shihab antuk Mata Najwa mawali malih siaran ring stasiun tv ring Trans7. Ring warsa 2018, Najwa Shihab ngadegang Narasi sane maka perusahaan berita lan media omni-channel sane ngabuat lan mangelola makudang-kudang indik konten.

Pendidikan
Dane Najwa pinaka alumni Fakultas Hukum Universitas Indonesia angkatan warsa 1996. Daweg SMA, dane kapilih nyarengin program American Field Service, sane ring Indonesia kalaksanayang olih Yayasan Bina Antarbudaya, program punika mamargi selami awarsa ring Amerika Serikat.

Aktivisme

Duta Baca Indonesia lan Duta Pustaka Magerak

Najwa Shihab katunjuk pinaka Duta Baca Indonesia ring warsa 2016 kantos 2020 saking Perpustakaan Nasional Republik Indonesia, antuk tugas utama nyobiahang lan mangalalahin kasenengang mamaca ri sajeroning jagat indonesia. Tiosang maka Duta Baca Indonesia, dane ibu Najwa taler pinaka Duta Pustaka Magerak. Sane maduwe tatujon antuk ngawangun perpustakaan magerak, saking makudang-kudang wawidangan sane wenten ring indonesia, parikrama puniki masarana lan antuk prasarana sakawentennyane. Ibu Najwa matugas antuk ngawangun rasa peduli ring cakepan lan gerakan mamabaca, manyebar wacana ring wawidangan jagat indonesia, antuk utsaha nglimbakang kasenengan maca ring Indonesia.

Pustaka
Drupadi utawi Pancali utawi Yadnyaseni , inggih punika silih tunggil watek saking wiracarita Mahabharata. dané pianak oka isteri saking Drupada, raja ring kerajaan Panchala. Drupadi masemeton sareng Drestadyumna dan Srikandi. Manut pustaka Mahabharata saking India, Drupadi madué lelima rabi sané kasub kasengguh Panca Pandawa.

Ring Mahabharata kasurat indik Drestadyumna embas saking geni yadnya sané kalaksanayang olih Drupada. Arjuna, sailih tunggil sekaa Pandawa sané polih jayanti sayembara ngrebutang Drupadi tur nglaksanayang pawiwahan. Nanging pamuputné Drupadi ngamargiang pawiwahan sareng Panca Pandawa mawinan pikobet saking ibu Kunti.
Kang Cing Wie inggih punika anak istri etnis Cina abad ka-12 sané marabi sareng raja Bali Jaya Pangus saking Balingkang. Ajinnyané wantah sodagar dagang ring Bali sané maparab Tuan Subandar.

Kang Cing Wie lan Jaya Pangus
Kang Cing Wie lan ajinnyané rauh ka Bali maduwé tatujon luir ipun madagang barang-barang saking Cina. Raja Jaya Pangus kasemsem sareng kayon putri Kang Cing Wie. Jaya Pangus mabudi ngrabinin Kang Cing Wie saking gumi Cina, sakéwala katentang olih pandita raja, Mpu Siwa Gama krana mamurug adat bali. Raja Jaya Pangus enteg jagi ngrabinin putri Cina punika. Mpu Siwa Gama mamedih tur manyipat wawidangan Balingkang mangda sabeh ageng lan blabar. Sang raja mindahang purinnyané ka wawidangan sané lianan sané kakenal antuk "Balingkang". Balingkang punika mawit saking kruna "Bali" lan "Kang". Bali inggih punika wewidangan Bali, sakéwanten Kang punika wantah saking marga Cina "Kang" Cing Wie.

Pustaka
Tari Kebalai inggih punika igelan tradisional sané wit saking Roté Ndao, Provinsi Nusa Tenggara Timur. Dumun, igelan puniki kasolahang sawusan parikrama pemakaman adat. Tari kebalai punika pinaka silih tunggil panglila cita sané katurang majeng sang sané sedek mabela sungkawa, mawinan kulawarga sané katinggalin nénten setata ngrasayang duka sané dahat. Sajeroning panglimbak aab jagaté mangkin, igelan puniki nénten wantah kasolahang rikala wusan acara pemakaman kémanten, sakéwanten ketah taler kanggén sjaeroning parikrama panglilacita tiosan, minakadi acara adat, panyanggra tamiu, asapunika taler ring pamargin parikrama seni budaya. Tari kebalai ngranjing ring tari pergaulan utawi panglilacita sané ketah kasolahang masal olih kramané irika. Tari kebalai puniki maderbé piteket paiketan (persatuan kesatuan), punika kacihnayang antuk makasami pragina sané ngigelang mapaiketan saling nyokong ngibur silih tunggil krama sané sedek mabelasungkawa. Tiosan ring punika taler pinaka wadah utawi genah ngiket rasa sagilik-saguluk kramané sami.

Panganggé
Saluir soroh igel-igelan saking makudang genah utawi wewidangan pastika nganggé busana sané matiosan. Punika taler tari kebalai. Ring sor puniki katlatarang busana ring tari kebalai.

Panganggé tari kebalai inggih punika busana khas Roté Ndao.
Pragina sané lanang nganggén busana sakadi saput selempang, hafa, miwah habas. Tiosan ring punika, taler nganggén topong khas Rote Ndao sané mawasta Ti'i langga.
Pragina sané istri nganggé busana kain sarung, selempang, pendi, habas, miwah bula molik sané kanggén ring duur.

Wiraga (gerak)
Tari kebalai ketah nganggé gerak batis ka malu miwah dori saha kiwa tengen.
Gerak masareng-sarengan saking makasami praginané kaanutang ring wiraman syair utawi tembangné.
Ketahnyané pragina tari kebalai mapiteh manut utawi matungkalik arah jaum jam.
Yéning Manahelo jagi nembangang saluir tembang utawi syair sané mabinayan, Manahelo pacang ngicén pacihna (isyarat) inggih punika matembang sinambi ngucapang lengkara minakadi Tasafali dei, ita tasafali dei.
Manut pacihnan punika, pragina tari kebalai sayaga jagi nganutang igelan sareng tembang anyar sané katembangang olih Manahelo. Tembang sané kanggé ketah nganggén tembang dasar taler tembang variasi.
Yening pragina tari kebalai akéh sakéwanten genahné cupit, prasida ngaryanang formasi bunder alit ri tengahing bunderan ageng saha sinambi saling magisiang lima. Tari kebalai merluang dahat konsentrasi duaning saluir wiraganipun para praginané mangda sinarengan (kompak).

Pustaka

Tari tradisional Indonesia
Tari Beksan Lawung Agung pinaka silih tunggil sasolahan pusaka duén Keraton Yogyakarta sané mapaiketan ring ritual kanegaraan. Sasolahan puniki karipta olih Sultan Hamengku Buwana I. Sajeroning tari beksan lawung agung puniki nyinahang para wadua-wadua keraton mauruk mayudda saha malajah indik ksatrian nganggén tumbak. Wiraga tari beksan lawung agung puniki taler nyinahang ksatria sané dahating mautama, wicaksana, saha mataksu. Tari beksan lawung agung nénten wantah ngigel kémanten, nanging taler nganggén pabligbagan mabasa Jawa, Melayu, miwah Madura. Tari Beksan Lawung Agung ketah kasolahang rikala wénten parikrama pawiwahan agung sentanan Sultan ring Kepatihan. Para pragina nyarengin sang alaki rabi nuju Kapatihan. Ipun makasami menekin kuda sané kasarengin antuk Bregada Wirabraja saha kairing antuk gamelan Kiai Guntur Sari.

Lelampahan (Tokoh) Tari
Tari Beksan Lawung Agung maderbé lima lelampahan, inggih punika:

Jajar inggih punika papat pragina nglampahin dados wadua anom. Sajeroning soroh wadua, jajar puniki linggihnyané paling sor.
Lurah inggih punika papat pragina sané manados wadua pinih waged saha linggihnyané sampun ring duur. Pragina nganggé wiraga kalang kinantang sané mateges luih wicaksana. Jajar miwah lurah pada mayuda marepan.
Botoh inggih punika kalih pragina sané ngadu kawagedan waduanné soang-soang.
Ploncon inggih punika papat pragina sané madué amongan ngisiang tumbak sadurung kanggén olih jajar miwah lurah.
Salaotho inggih punika kalih pragina pinaka Abdi Dalem sané mabebanyolan saha satya majeng soang-soang botoh. Pragina puniki nganggén wiraga gecul sané dahat banyol.

Pakem Runtutan/Dérékan (urutan) Tari
Sawusan margiang saluir parikrama pawiwahan ring Keraton, kalanturang antuk pamargin arak-arakan saking kraton nuju kepatihan. Ring sor puniki runtutan pairingané.
Runtutan sané pinih ajeng inggih punika balawadua Wirabraja sané makta bendéra miwah genderang kairing antuk gamelan miwah abdi dalem ungel-ungelan, saha tandu pangantén pradana sané taler kasarengin sang purusa nunggangin kuda.
Ring ungkur pangantén purusa wénten sang sané makta piranti ampilan basé, pasametonané, saha pragina édan-édanan.
Dérékan salanturipun inggih punika para pragina Lawung Ageng kairingang antuk gamelan Kiai Guntur Sari sané nembangang tembang Sabrangan. Runtutanipun, minakadi:

Pragina salaotho ngiringang antuk mamargi
Abdi dalem makta tumbak pragina
Botoh, nunggangin kuda kapajengin antuk songsong kebesaran. Beksan puniki manados cihna panyanggran rauhnyané sang maharaja.
Lurah nunggangin kuda sakéwanten nénten kapajengin.
Jajar taler nunggangin kuda nénten kapajengin.
Ploncon pateh majeng lurah miwah jajar.

Pustaka

Yogyakarta
Tari Baluse wit saking Nias Selatan, Sumatra Utara. Baluse ring basa Nias mateges 'perisai'. Tari puniki karipta duaning manut sejarah nguni, puniki pinaka simbol bala waduané nénten prasida menang ring payuddan saha nyinahang tata manggalan parajana Nias. Ring aab punika, soang-soang désa maderbé asiki manggala sané kawastanin raja. Tari puniki mawit saking carita yasakértin para panglingsirné rikala ngarepin payuddan. Tari puniki ketah kasolahang sajeroning parikrama penting miwah resmi, inggihan punika panyanggran tamiu miwah para wisatawan. Tari punika taler ketah kawastanin tari Fataele. Tari puniki kabaktayang olih pragina sané lanang-lanang pinaka cihna sang wadua sané nganggén busana payudan barak sareng kuning. Pragina tari baluse kalaksanayang sareng roras (12)diri pragina sareng adiri manggala sané ngicén aba-aba. Perisai Baluse mapiranti antuk kayu sané marupa don biu saha kagemel ring tangan kiwa anggén nungkasin meseh, tumbak sané wénten ring tangan tengen kanggén nglawan meseh.

Piranti
Ring sor puniki makudang-kudang piranti sané kanggén ring Tari Baluse.
Toho utawi tumbak, panjangné sawetara kalih méter. Dumun kanggén pinaka sanjata anggén nglurug meseh. Ketahnyané Toho kagemel ring tangan tengen pragina, sakéwanten tangan kiwané makta Baluse.
Pedang Tologu. Pedang punika dumun kanggén rikala mayuda nglawan meseh.
Mahkota utawi topong payudan, silih tunggil piranti sané patut kanggé ring tari puniki.
Busan. Para pragina nganggén busana payudan warna kuning, barak, miwah selem. Busana payudan punika kakapah dados kalih inggih punika busana ring tengah miwah sisiné nganggé rompi payudan. Ring sor nganggé celana, panjangné ngangtos wates entug saha mawarna selem miwah barak.

Runtutan Wiraga
Sané kapertama kawangun formasi panjang madérék antuk genah komandan utawi sang sané pinaka manggala pinih ajeng saha marep ka pragina tiosan. Wiraga sané kapertama inggih punika cokorné ka ajeng ka ungkur saha kagejerang ka tanah miwah kairing antuk wiraga tangan sané nganutin wiragan cokor.
Sawusan formasi madérék, manggala yudda jagi ngicén aba-aba ngwangun formasi bunderan saha pacang kawiragayang magentos olih pragina. Runtutan puniki kalaksanayang mapasang-pasangan, sakadi anak sané sedek mayuda. Wiraga ring dudonan puniki inggih punika silih tunggil pragina nglawan antuk tumbak saha silih tunggil né tiosan matetangisan antuk perisai Baluse, dudonan punika kalaksanayang magentosan.
Sasuén sasolahan punika kalaksanayang, manggala yudda ngelurin utawi nembangang kruna-kruna sané nyinahang semangat pragina. Sasolahan puniki mangdané kalaksanayang ring lapangan linggah.

Pustaka

Kabupatén Nias Selatan
Sumatra Utara
Tari Mejeng Besuko inggih punika silih tunggil tari khas saking Sumatra Selatan sané katami saking dumun. Tari puniki kawastanin pinaka tari perjodohan, sané nyinahang rasa bagia truna-trunine rikala matemu. Tari mejeng besuko taler kadadosang pinaka piranti rikala pacang ngiket utawi manggihin pajatukarma. Cutetné tari puniki nyinahang teges kalih yowana sané nedeng mabunga-bunga rikala sampun kacumpuang patemon sareng kalih, pacang maduang tresna. Wiragané sané alus dabdab nyinahang panglilacita para yowana ring Sumatera Selatan. Nguni kocap tari puniki nénten nganggé gamelan utawi musik, sakéwanten sajeroning panglimbak aab jagat. mangkin sampun nglimbak kadagingin iringan gamelan mangda sida dahat ngulangunin Tari puniki ketah kanggén pinaka panyanggra tamiu agung, parikrama pawiwahan, miwah saluir parikrama agama.

Uger-uger
Uger-uger ring sasolahan puniki, katlatarang kadi sor puniki.
Sang pragina mangdané para yowana sané istri. Indiké punika sané nyinahang anak bajang truna kari kalulut asmara utawi tresna.
Wiraga miwah wirasa rikala ngigelang mangda sakadi anak sané sedek bagia rikala kajodohang.
Pragina sané nyolahang ketahnyané sareng lelima.

Runtutan Wiraga
Kapertama praginané ngawitin wiragan tari antuk makakalih tangan leser ka samping tengen, tangan kiwa ring arep tangkah, wiragan batis ka samping ping kalih, kalanturang antuk wiragan tungkalikanipun. Raris wiragan batis ka ajeng ping kalih, tangan tengen nglintang ka samping waduk, tangan kiwa ka duur, sirah nguntul, raris ka ungkur saha laksanayang gerakan tungkalikipun. Pragina sané kapertama raris meneng.
Pragina sané magenah ring tengah, ngawitin igelan sakadi pragina sané kapertama raris meneng.
Pragina sané wénten ring dérékan kaping ungkur ngawitin igelan sakadi pragina kapertama miwah kaping kalih, raris meneng.
Tangan tengen ka samping kiwa antuk wiragan batis kiwa ka samping kiwa ping kalih, kalanturang antuk kahanan tungkalikné. Pragina sinambi mamargi ka genah sané matungkalik sareng genah sadurungné.
Tangan tengen ka samping kiwa antuk wiragan batis kiwa ka samping kiwa ping kalih, kalanturang antuk kahanan tungkalikné. Tangan kiwa ka pala kiwa saha ngawit nyongkok.
Makakalih tangan leser ka sor sakadi nayung ka tengen miwah kiwa ngawit ngadeg, raris ngawit makecog ka tengen ping kalih asapunika taler tungkalikané.
Tangan kiwa ring arep tangkah, tangan tengen leser, kalanturang wiragan tungkalikanipun. Batis ka ungkur raris ka tengen. Tangan tengen ngigel. Raris telapang tangan tengen kapungkah ka ajeng antuk siku kabengkokang. Tangan kiwa leser ka sor. Batis ka tengen miwah kiwa.

Pustaka

Sumatra Selatan